Peter Skaarup (DF), 2000-11-01:
»Kan ministeren oplyse, hvori forskellen består mellem at foreslå, at den danske støtte og bistand til de palæstinensiske selvstyreområder knyttes sammen med, at selvstyreområderne begynder at tilbagetage herboende palæstinensiske flygtninge, og så regeringens politik i forhold til Somaliland, hvor regeringen gennem aftaler med lokale somaliske myndigheder har knyttet den danske bistand til dele af Somalia sammen med indgåelse af tilbagetagelsesaftaler om tilbagetagelse af afviste somaliske asylansøgere?«
I besvarelsen af spørgsmål nr. S 138 den 25. oktober 2000 udtaler ministeren for udviklingsbistand bl.a., at: »Men det, jeg ikke bryder mig om, er det link, som hr. Peter Skaarup beskriver, nemlig linket mellem udviklingsbistand og tilbagevenden af herboende flygtninge.«
Og senere: »Jeg synes, det er en usmagelig sammenhæng, Dansk Folkeparti foreslår.«
Imidlertid kommer gode ideer ofte ikke ud af det rene ingenting.
Således fremgår det af følgende uddrag af aktstykke nr. 332 af 28. august 1997: »Grundet den rolige situation i det nordlige Somalia har Flygtningenævnet siden november 1996 i en række sager afvist at give somaliere fra dette område asyl.
Afslagene er betinget af, at der forinden udsendelse indgås tilbagetagelsesaftaler med de lokale myndigheder i det nordlige Somalia.
Regeringen besluttede på den baggrund den 18. juni 1997 at udsende en delegation til Nordvest- og Nordøstsomalia med henblik på at undersøge mulighederne for at iværksætte repatrierings- og genopbygningsaktiviteter og indgå aftaler med myndighederne i de to områder om tilbagetagelse af afviste somaliske asylansøgere.«
Men hjælpen skulle gøre det lettere for landet at tage imod de afviste.
Nu bliver det væsentligt sværere.
Derfor tror jeg ikke, at det vil lykkes at sende så mange tilbage.«
Spørgeren havde med spørgsmål nr. S 138
præcis samme hensigt, nemlig at dansk støtte og bistand til de palæstinensiske selvstyreområder fremover knyttes sammen med, at selvstyreområderne begynder at tilbagetage herboende palæstinensiske flygtninge.
For to spørgetider siden stillede jeg nogle spørgsmål til bl.a. statsministeren, og han var ikke rigtig i stand til at svare på, om man vil knytte dansk udviklingsbistand sammen med tilbagetagelse af flygtninge til selvstyreområderne i Palæstina.
I sidste spørgetid spurgte jeg så udviklingsministeren, hvad udviklingsministeren mente om en holdning som den.
Udviklingsministeren sagde, at det var noget, han ikke bryder sig om: Det var en link, som hr. Peter Skaarup beskriver, nemlig linket mellem udviklingsbistand og tilbagevenden af herboende flygtninge, og jeg synes, det er en usmagelig sammenhæng, sagde udviklingsministeren.
Så har jeg efterfølgende slået lidt tilbage i papirerne og står her med et aktstykke, som regeringen har fremsat den 28. august 1997, hvor det meget klart står, at man netop laver det link mellem støttebistand til Somalia og samtidig en aftale om tilbagesendelse af egne statsborgere, som er flygtninge her i Danmark.
Altså er der tale om præcis den samme sammenhæng, som ministeren over for Dansk Folkeparti sagde var en usmagelig sammenhæng.
Derfor spørger jeg ministeren i dag: Hvori består forskellen på de to situationer?